text:
1104/2012. (IV. 6.) Korm. határozata a korrupció elleni kormányzati intézkedésekről és a Közigazgatás Korrupció-megelőzési Programjának elfogadásáról.
A tiszta közélet és a jó állam megteremtése érdekében a Kormány a következő határozatot hozza:
1. A Kormány, tudatában annak, hogy a korrupció visszaszorítása közös társadalmi ügyében az állami szervekre különös
felelősség hárul, kinyilvánítja a korrupció visszaszorítása iránti elkötelezettségét. A Kormány egyetért azzal, hogy
a korrupció visszaszorításából valamennyi állami szervnek ki kell vennie a részét, ennek elsődleges terepe a szervezet
korrupcióval szembeni ellenálló képességének erősítése. A Kormány elkötelezi magát, hogy minden eddiginél
határozottabban fellép a korrupció minden formája ellen. Így saját tevékenységével kíván példát mutatni a társadalom
valamennyi tagjának a korrupció visszaszorítása közös munkájában való részvételre, és az azért való közös társadalmi
felelősségvállalásra. 2. A Kormány elfogadja a korrupció elleni kormányzati cselekvés kereteinek meghatározására a határozat Mellékletében
foglalt korrupció-megelőzési programot. 3. A Kormány felhívja a közigazgatási és igazságügyi minisztert, hogy tekintse át a bejelentővédelmi jogi szabályozást,
és tegyen előterjesztést annak szükség szerinti korrekciójára, valamint részletes eljárási és szervezeti szabályokkal való
kiegészítésére. Felelős: közigazgatási és igazságügyi miniszter Határidő: 2012. szeptember 30.
4. A Kormány felhívja a minisztereket, hogy a közigazgatási és igazságügyi miniszter koordinációja mellett,
a minisztériumuk szervezetén belül hozzanak létre olyan mechanizmust, amely képes az általuk irányított szerveket
érintő, korrupciós kockázatokra vagy eseményekre irányuló közvetlen bejelentések, valamint a központi
bejelentővédelmi rendszerbe érkezett bejelentések alapján történő hivatalos megkeresések fogadására,
feldolgozására és belső kivizsgálására. Felelős: miniszterek Koordinációért: közigazgatási és igazságügyi miniszter
Határidő: 2012. november 15. 5. A Kormány felhívja a közigazgatási és igazságügyi minisztert, hogy tegyen szabályozási javaslatot a részben vagy
egészben magánérdeket képviselő, eljárásjogi értelemben ügyfélnek vagy panaszosnak nem minősülő
államszervezeten kívüli személyek közszolgálati tisztviselők általi fogadásának szabályozására.
Felelős: közigazgatási és igazságügyi miniszter Határidő: 2012. május 31.
6. A Kormány felhívja a közigazgatási és igazságügyi minisztert, hogy – az összehangolt etikai szabályozás elősegítése
érdekében – készítsen zöld könyvet az etikai kódexekben célszerűen szabályozandó területekről, illetve a lehetséges
szabályozási tartalmakról. Felelős: közigazgatási és igazságügyi miniszter Határidő: 2012. július 31.
7. A Kormány felkéri a közszolgálati hivatásrendi köztestületeket, illetve azon jogviszonytípusok tekintetében,
amelyeknél ilyen nincsen, a költségvetési szervek hivatali szervezeteinek vezetőit, hogy a korrupció megelőzési
program, valamint az etikai kódexekről szóló zöld könyv figyelembevételével 2012. augusztus 31-ig készítsék el és
adják ki hivatásrendi, illetve szervezeti etikai kódexeiket. 8. A Kormány által megtárgyalandó előterjesztések, valamint a miniszteri rendeletek tervezeteinek előzetes
hatásvizsgálatát ki kell egészíteni azok korrupciós kockázatainak vizsgálatával.
Felelős: közigazgatási és igazságügyi miniszter Határidő: a hatásvizsgálati rendszer felülvizsgálatához igazodóan
9. A korrupciós kockázatok szempontjából át kell tekinteni a közbeszerzési törvény, valamint a nemzeti és közösségi
költségvetési pénzügyi támogatások szabályrendszere alkalmazásának tapasztalatait, különös tekintettel az
elektronikus információszabadsággal kapcsolatos jogszabályi rendelkezések betartására, és ennek eredményeiről
jelentést, illetve beavatkozás szükségessége esetén előterjesztést kell tenni a Kormány számára. A szükséges
beavatkozási területek között különös figyelmet kell fordítani a nyilvánosság lehetséges további növelésének
formájára és tartalmára. Felelős: nemzeti fejlesztési miniszter nemzetgazdasági miniszter
Határidő: 2013. január 31. 10. A Kormány felhívja a közigazgatási és igazságügy minisztert, hogy szervezzen egyeztetéseket a korrupció
visszaszorításáért különös felelősséget viselő állami szervek között, és segítse elő, illetve kormányzati körbe tartozó
szervek esetén gondoskodjon arról, hogy valamennyi együttműködési területen részletes együttműködési
megállapodások szabályozzák a szerveknek a korrupció visszaszorításában való együttműködést, továbbá a szervek
tájékoztatása alapján értékelje a megállapodások teljesülését, és erről tegyen jelentést a Kormány számára.
Felelős: közigazgatási és igazságügyi miniszter Határidő: az együttműködési megállapodások megkötésére 2012. június 30.
jelentés elkészítésére első ízben 2013. január 31., majd évente
11. A Kormány felhívja a korrupció elleni küzdelemért különös felelősséget viselő kormányzati szervezeteket, hogy az
ezzel kapcsolatos tevékenységükről és együttműködésükről adjanak általános összefoglaló tájékoztatást
a közigazgatási és igazságügyi miniszter számára. Felelős: belügyminiszter
honvédelmi miniszter nemzeti fejlesztési miniszter nemzetgazdasági miniszter Koordinációért: közigazgatási és igazságügyi miniszter
Határidő: évente május 31-ig 12. A Kormány felkéri a korrupció elleni küzdelemért különös felelősséget viselő független állami szervezeteket (vagyis
az Állami Számvevőszéket, az Országos Bírósági Hivatalt, a Gazdasági Versenyhivatalt, a Közbeszerzési Hatóságot,
a Pénzügyi Szervezetek Állami Felügyeletét, a Legfőbb Ügyészséget, valamint a Nemzeti Adatvédelmi és
Információszabadság Hatóságot), hogy ezzel kapcsolatos tevékenységükről és együttműködésükről számszerű
adatokat is tartalmazó tájékoztatást adjanak a közigazgatási és igazságügyi miniszter számára minden év
május 31-éig. 13. A Kormány felhívja a közigazgatási és igazságügyi minisztert, hogy folytasson kísérleti projektet az integritásfelelős
intézményének, valamint az erre támaszkodó integritás irányítási rendszernek az állami szerveknél történő
bevezetésére az Állami Számvevőszék tapasztalataira támaszkodva, és a kísérleti projekt eredményétől függően
tegyen javaslatot a rendszernek a teljes államigazgatási szervezetben történő bevezetésének módjára.
Felelős: közigazgatási és igazságügyi miniszter Határidő: a kísérleti projektek megindításra: 2012. augusztus 31.
a kísérleti projektek lefolytatására: 2013. április 30. a bevezetésre vonatkozó javaslatra: 2013. június 30.
bevezetés megkezdésére: 2013. szeptember 30. 14. A Kormány felhívja a közigazgatási és igazságügyi minisztert, hogy gondoskodjon a közigazgatás központi integritás
és antikorrupciós képzéseinek megtartásáról. Felelős: közigazgatási és igazságügyi miniszter
Határidő: folyamatos 15. A Kormány felhívja az érintett minisztereket, hogy vizsgálják meg a nyomozó hatóságok és más rendvédelmi szervek
korrupció visszaszorításában részt vevő egységei minőségi és mennyiségi megerősítésének lehetőségeit, ennek
finanszírozási hátterét és tegyenek javaslatot a szükséges bővítések, fejlesztések – elsősorban belső átcsoportosítással
történő – megoldására. Felelős: belügyminiszter nemzetgazdasági miniszter Határidő: 2012. október 31.
16. A Kormány felhívja a közigazgatási és igazságügyi minisztert a jogi személyek büntetőjogi felelősségével kapcsolatos
szabályozás felülvizsgálatára és a szükséges változtatásokra való javaslattételre.
Felelős: közigazgatási és igazságügyi miniszter Határidő: 2012. december 31.
17. Egységes elveken alapuló, de célcsoportonként differenciált tájékoztató kampányokat kell indítani a társadalom tagjai
korrupciós jelenségekkel, és az azokkal szemben alkalmazható magatartásformákkal és ellenlépésekkel kapcsolatos
ismereteinek és tudatosságának növelése érdekében. Felelős: miniszterek Határidő: 2012. október 31., majd folyamatos
Koordinációért és az egységes elvek kialakításért: közigazgatási és igazságügyi miniszter
Határidő: 2012. június 30. 18. A köznevelés területén gondoskodni kell a korrupciós jelenségekkel, és az azokkal szemben alkalmazható
magatartásformákkal és ellenlépésekkel kapcsolatos értékeknek és ismereteinek a Nemzeti Alaptantervben történő
megjelenítéséről. Felelős: nemzeti erőforrás miniszter Határidő: 2012. május 31., majd folyamatos
19. A külföldi tisztviselők megvesztegetése elleni egyezmény gyakorlati végrehajtása érdekében tájékoztatási programot
kell indítani a magyar vállalkozások számára, a nemzetközi kapcsolatban elkövetett vesztegetéssel összefüggésben.
Felelős: nemzetgazdasági miniszter külügyminiszter Határidő: folyamatos 20. A külföldi tisztviselők megvesztegetése elleni egyezmény eredményesebb végrehajtása érdekében,
a Magyarországról készült értékelő jelentések alapján, felül kell vizsgálni a vonatkozó szabályozást.
Felelős: közigazgatási és igazságügyi miniszter Határidő: 2012. december 31.
21. A Kormány felhívja a közigazgatási és igazságügyi minisztert, hogy tegyen előterjesztést az Amerikai Egyesült Államok,
az Egyesült Királyság, Norvégia és további öt állam által 2011. szeptember 20-án aláírt, a nyílt kormányzásról szól
nyilatkozatához (Open Government Declaration) való csatlakozásra, és hozza létre a nyilatkozathoz kapcsolódó
intézkedések nyomon követésének rendszerét. Felelős: közigazgatási és igazságügyi miniszter
Határidő: 2012. május 31. 22. A Kormány a korrupció elleni nemzetközi fórumokon képviselendő nemzeti álláspont kialakításának összehangolására
a közigazgatási és igazságügyi minisztert jelöli ki. Orbán Viktor s. k.,
miniszterelnök


type: legislation

jurisdiction: Hungary

text:
266/2013. (V. 27.) KE határozata bírói felmentésről.
Az Alaptörvény 9.  cikk (3)  bekezdés k)  pontja, valamint a  bírák jogállásáról és javadalmazásáról szóló 2011. évi
CLXII. törvény 90. §-a és 232/J. §-a alapján – az Országos Bírósági Hivatal elnökének javaslatára – nyugállományba
helyezés iránti kérelmére dr. Takács Lászlót 2013. május 30-ai hatállyal bírói tisztségéből felmentem.
Budapest, 2013. május 17. Áder János s. k.,
 köztársasági elnök